Source: http://celamko.blogspot.com/2017_09_10_archive.html
Timestamp: 2019-07-19 14:44:34+00:00

Document:
TV and MEDIA: 09/10/2017 - 09/17/2017
Turecké úrady včera prepustili na slobodu francúzskeho nezávislého novinára, ktorý bol obvinený z napomáhania teroristickým organizáciám. Informovala o tom turecká agentúra Anadolu.
Francúzskeho novinára Loupa Bureaua prepustili len deň po tom, ako francúzsky minister zahraničných vecí Jean-Yves Le Drian v Ankare rokoval s tureckým prezidentom Recepom Tayyipom Erdoganom a ďalšími predstaviteľmi Turecka.
O Bureauovom prepustení dnes rozhodol súd v meste Silopi v provincii Anatólia na juhovýchode Turecka. Išlo pritom o prvé súdne pojednávanie v jeho prípade.
Novinár bol zadržiavaný od 26. júla. Turecké úrady ho obvinili z pomoci teroristickej organizácii, ktorého sa dopustil tým, že ako novinár písal o Kurdoch. V čase zadržania mal pri sebe fotografie a nahrávky rozhovorov s bojovníkmi kurdských milícií.
Organizácia Reportéri bez hraníc (RSF) informovala, že 27-ročný novinár bude deportovaný do Francúzska. Podľa riaditeľa RSF Christopha Deloirea by Bureau mal do Francúzska pricestovať pravdepodobne v sobotu.
"Bolo jasné, že kľúče (k prípadu) má Erdogan a ukončil to tým, že odomkol dvere," vyhlásil Deloire, ktorý však neuviedol detaily súvisiace s Bureauovým prepustením na slobodu.
Ďalší členovia EÚ sa pripojili k nemeckému návrhu na vypracovanie nového európskeho modelu zdanenia globálnych internetových gigantov, akými sú Google a Apple.
Šesť štátov podpísalo dnes na neformálnom stretnutí ministrov financií EÚ v estónskom Tallinne list adresovaný Európskej komisii (EK). Jeho iniciátormi boli spolu s Nemeckom Francúzsko, Španielsko a Taliansko. Žiadajú v ňom, aby sa výnosy internetových firiem, ktoré dosahujú v Európe, zdaňovali na kontinente.
Komisár EÚ pre euro a sociálny dialóg Valdis Dombrovskis uviedol, že EK do jari budúceho roka vypracuje návrh príslušného zákona. Jeho idey by sa mali konkretizovať už na budúci týždeň. Návrh sa má dostať do konca roka aj do Organizácie pre hospodársku spoluprácu a rozvoj (OECD).
Digitálne firmy môžu byť zatiaľ zdaňované v krajine, kde majú hlavné sídlo, ale ich aktivity sú rozšírené ďaleko od neho.
Vedenie Kontinentálnej hokejovej ligy (KHL) na svojom piatkovom zasadnutí v Moskve informovalo o rozdelení ziskov z predaja televíznych práv a dividend na základe účasti v súťaži, návštevnosti domácich duelov a športového úspechu jednotlivých klubov v sezóne 2016/2017. Celková čiastka, ktorú rozdelia medzi účastníkov KHL, činí viac ako 350 miliónov rubľov, čo je v prepočte viac ako 6 miliónov dolárov podliehajúcich zdaneniu podľa ruských zákonov. KHL zaviedla dotačnú schému v sezóne 2014/2015. Výšku čiastok pre jednotlivých účastníkov regulujú tri kritériá - účasť v základnej časti a v play-off, záujem zo strany televízií a športový úspech mužstiev v ročníku 2016/2017. Jediný slovenský zástupca v súťaži HC Slovan Bratislava sa tak môže tešiť na 9 851 873 rubľov za televízne práva a návštevnosť na domácich zápasoch a ďalšie 3 milióny rubľov za štart v základnej časti, dohromady v prepočte cca 186-tisíc eur. V prípade postupu do play-off by bratislavský klub zinkasoval ďalšie 2 milióny rubľov.
Vo veku 91 rokov zomrel v piatok americký herec Harry Dean Stanton, ktorý v desiatkach známych filmov stvárňoval najčastejšie "čudákov" na okraji spoločnosti. Spolupracoval s mnohými slávnymi režisérmi ako Wim Wenders, David Lynch a dokonca Alfred Hitchcock a preslávil sa najmä titulnou rolou v kultovom Wendersovom filme Paríž, Texas (1984). Ako v sobotu informoval hercov agent John S. Kelley, Stanton skonal v piatok v nemocnici v Los Angeles.
Okrem filmu Paríž, Texas Stanton zažiaril napríklad aj v titulnej úlohe akčnej sci-fi komédie Repo Man (1984) alebo v síce vedľajších, ale legendárnych úlohách vo filmoch ako Divokosť v srdci (1990), Twin Peaks (1992), Zelená míľa (1999) či Príbeh Alvina Straighta (1999). Jeho dvorný režisér David Lynch ho obsadil aj do seriálu Twin Peaks (2017), ktorý je pokračovaním pôvodného kultového mysteriózneho seriálu Mestečko Twin Peaks (1990-1991).
Stanton bol aj spevákom muzikantom, hral na gitaru a ústnu harmoniku a nahral okrem iného duet s Bobom Dylanom. Nikdy sa neoženil, napriek tomu, že mal dlhoročný vzťah s herečkou Rebeccou De Mornay.
Dokumentárny film Sedliacky rozum o predsedovi hnutia ANO Andrejovi Babišovi uvidia diváci na obrazovkách Českej televízie až po voľbách. Dokument neobsahuje žiadne nové zistenia, ktoré by už neboli vo vysielaní ČT. Neexistuje tak žiadny veľký záujem na televíznom vysielaní tohto filmu do volieb. Povedal to Petr Dvořák, generálny riaditeľ Českej televízie. Bude to až v novembri. ČT ako koproducent snímky nesúhlasí s využitím filmu, ktorý ukazuje vzťah Babišovho podnikania a politického pôsobenia, v kampani Zelených.
Diskusiu ohľadom filmu na Rade ČT otvorila radca Zdeněk Šarapatka, ktorého zaujímalo, prečo televízia film neplánuje vysielať. " Film sa dá pozrieť na interente. ČT je médiami ostrakizovaná za to, že pracuje na politickú zákazku, čo sa ja nedomnievam," uviedol Šarapatka.
Podľa Dvořáka nebolo možné vysielať film pred októbrovými voľbami. Pôvodne mal byť dokončená minulý rok v septembri, ale lehota bola predĺžená až na jar. Po odovzdaní sa však ukázalo, že obraz musel byť prepracovaný. Vyskytli sa nedostatky v pravidlách citácií a či všetky strany v dokumente majú dostatok priestoru.
Všetky kópie filmu, ktoré možno vidieť na internete, sú podľa Dvořáka nezákonné. Je však ťažké to zabrániť, pretože film už bol prehliadaný v takzvaných kontrolných projekciách, dodal riaditeľ ČT.
V prvej polovici tohto roka získala Česká televízia približne 200 miliónov korún z reklamy a predaja vysielacích práv. Z toho 170 miliónov získala za reklamu a sponzorstvo, 30 miliónov za vysielacie práva v zahraničí a v rámci Českej republiky. Na zasadnutí Rady Českej televízie to uviedol radca René Kühn. Celkové výnosy za rok boli 470 mil. Kč.
"Minulý rok bol mimoriadny, najmä kvôli zvýšeným príjmom z reklamy na športovom kanáli ČT Sport, kvôli výnimočným športovým podujatiam, ako sú olympijské hry alebo majstrovstvá Európy vo futbale," povedal Kühn.
Podľa neho tohtoročné výsledky predaja zodpovedajú plánom. 95 percent reklamného času, ktorý ČT2 a ČT Sport má Česká televízia k dispozícii, sa vypredáva. Okrem toho je možné zlepšiť výsledky predaja spoločnosti Telexport, pretože vysielacie práva sa vo všeobecnosti predávajú v druhej polovici roka.
V tomto roku má Česká televízia vyrovnaný rozpočet vo výške 6,88 miliardy korún. Ku koncu roka zamestnávala 2946 ľudí, medziročne vzrástol o 11 ľudí. ČT vysiela šesť televíznych programov.
"S pobavením som si prečítal reakciu Štefana Harabina. Hoci som žiadneho sudcu v uvedenom prípade nemenoval, naplno sa u Štefana Harabina potvrdilo porekadlo, že trafená hus zagágala.Je to práve pán sudca Harabin, ktorý vydáva čudesné a nezákonné rozhodnutia. To, že ma označil za schizofrenika, považujem za následok jeho duševnej poruchy, ktorá sa u neho prejavuje po strate moci. Ako sa ukázalo, ani orgány súdnej samosprávy, ani rozhodujúce relevantné médiá na moje vyjadrenie takto hystericky nereagovali. Keďže podľa pána Harabina, by som nemal byť generálnym prokurátorom, dokonca by som nemal viesť ani miestnu prokuratúru v Ubli, podľa môjho názoru by pán Harabin nemal byť nielen sudcom Najvyššieho súdu SR, ale sudcom vôbec. Na rozdiel od pána Harabina si väčšinu sudcov vážim a považujem ich za odborníkov. Na ďalšie bludy a polopravdy tohto hysterika a patologického klamára reagovať nebudem.“
Jaromír Čižnár , generálny prokurátor
Vo veku 91 rokov zomrel jeden z klasikov súčasnej prózy, írsko-americký spisovateľ a dramatik James Patrick Donleavy, ktorý sa do povedomia čitateľskej verejnosti dostal najmä kontroverzným humoristickým románom The Ginger Man (Ryšavec) z roku 1955. Informovala o tom vo štvrtok agentúra AP.
Donleavy, ktorý sa narodil v New Yorku do rodiny írskych prisťahovalcov a posledné roky života prežil v Írsku, zomrel v pondelok vo svojom vidieckom sídle neďaleko írskej metropoly Dublin. Spisovateľovo úmrtie potvrdila vo štvrtok jeho osobná asistentka Deborah Gossová.
Donleavy, ktorého niekedy z hľadiska štýlu prirovnávali ku gigantovi írskej literatúry Jamesovi Joyceovi - autorovi svetoznámeho románu Ulysses - bol svojho času pokladaný za jedného z najzábavnejších prozaikov sveta.
Napriek tomu, že Donleavy je autorom viac ako desiatky románov, čitatelia si ho pamätajú najmä ako autora románu The Ginger Man vynikajúceho drsným a miestami obscénnym humorom, ktorý bol zároveň jeho prozaickým debutom.
Novým riaditeľom spoločnosti
Media RTVS bude Igor Slanina
Novým riaditeľom spoločnosti Media RTVS bude Igor Slanina. V pondelok 18. septembra vystrieda doterajšieho šéfa Martina Hauptvogela. TASR o tom dnes informovala hovorkyňa RTVS Erika Rusnáková.
Odchádzajúcemu šéfovi poďakoval generálny riaditeľ RTVS Jaroslav Rezník za kvalitne odvedenú prácu v prospech RTVS. Zároveň verí, že sa v budúcnosti stretnú pri spolupráci na ďalších projektoch. Nastupujúcemu riaditeľovi zaželal, aby naďalej rozvíjal celé portfólio činnosti Media RTVS, ktorá je dôležitou zložkou Rozhlasu a televízie Slovenska (RTVS). Slanina poznamenal, že chce pokračovať v zlepšovaní činnosti a efektivity spoločnosti.
Igor Slanina pracoval takmer 20 rokov na rôznych manažérskych pozíciách v spoločnosti Akzent Media, z toho 13 rokov ako jej riaditeľ. Od roku 2015 až doteraz bol predsedom predstavenstva a riaditeľom akciovej spoločnosti Technické služby Starého Mesta, a.s., v Bratislave.
Austrálsky súd rozhodol o vyplatení odškodného vo výške 4,56 miliónov austrálskych dolárov (v prepočte vyše troch miliónov eur) herečke Rebel Wilson za články v magazíne, ktoré poškodili jej česť a pre ktoré údajne nedostala filmové roly. Tie publikovali v roku 2015 v austrálskom periodiku vydavateľstva Bauer Media. Najvyšší súd v austrálskom štáte Viktória už v júni rozhodol, že texty uvádzajúce, že herečka klamala o svojom veku, pôvode svojho krstného mena a výchove v Sydney, sa nezakladali na pravde a poškodil jej kariéru.
K rozhodnutiu súdu herečka na Twiteri uviedla, že v prípade nešlo o peniaze. "Teším sa, že s tým, čo som získala ako odškodné, pomôžem niektorej z austrálskych charít a podporím filmový priemysel. Tiež sa teším na návrat k svojej kariére a zabávaniu ostatných," napísala Wilson.
Poľská polícia začala na základe podnetu z ministerstva obrany vyšetrovať známeho poľského investigatívneho novinára, ktorý vo svojej najnovšej knihe tvrdí, že minister obrany má podľa všetkého veľmi blízke vzťahy s ľuďmi z prostredia ruských tajných služieb. Novinár Tomasz Piatek sa tým mal dopustiť ohrozovania štátneho predstaviteľa, za čo mu hrozí trojročné väzenie.
Podľa Piateka, ale aj iných poľských novinárov, mal mať poľský minister obrany Antoni Macierewicz čulé kontakty s ľuďmi blízkymi ruskému prezidentovi Vladimirovi Putinovi a ruským tajným službám. Hoci túto skutočnosť niektoré zdroje naznačovali už dávnejšie, až na základe najnovšej investigatívnej práce poľských novinárov sa tieto obvinenia podľa poľských médií javia ako veľmi pravdepodobné.
Opozičná Občianska platforma už na základe týchto informácií vyzvala poľskú premiérku Beatu Szydlo, aby sa Macierewicza zbavila a odvolala ho z postu ministra.
Najvážnejšie obvinenia voči Macierewiczovi padli práve v novej Piatekovej knihe s názvom Macierewicz a jeho tajomstvá. Novinár v nej popisuje, ako súčasný minister obrany dlhé roky udržiaval styky s osobou, ktorá bola agentom bývalej sovietskej tajnej služby. Celkom nedávno mal mať Macierewicz čulé kontakty aj s americkým lobistom, ktorý je tiež spájaný s Putinom.
Paradoxne práve Macierewicz mal spomedzi poľských vládnych predstaviteľov doteraz najostrejšie vyjadrenia voči Rusku a jeho vedeniu. Napríklad už dlhé roky tvrdí, že za haváriou lietadla pri ruskom Smolensku, pri ktorom v roku 2010 zahynul okrem iných aj vtedajší poľský prezident Lech Kaczynski, stálo Rusko.
Niektorí novinári však už dlhšie upozorňovali, že tieto vyhlásenia by mohli byť z jeho strany len zastieracím manévrom a v skutočnosti môže mať Macierewicz k ruskému vedeniu oveľa bližšie, ako by sa mohlo zdať.
Reakcia ministra financií SR Petra Kažimíra
k dnešnému vyjadreniu prezidenta republiky Andreja Kisku
Vo veku 78 rokov zomrel americký herec Frank Vincent, známy najmä ako Phil Leotardo zo seriálu Sopranovci (1999 - 2007). Ako informovala jeho rodina, rodák z North Adams v štáte Massachusetts zomrel v stredu. Príčinu úmrtia neuviedla. Podľa portálu TMZ však umelec skonal v dôsledku pooperačných komplikácií po minulotýždňovej otvorenej operácii srdca, ktorú musel podstúpiť pre infarkt.
Frank Vincent Gattuso Jr. sa narodil 4. augusta 1939. Už ako dieťa hral v školských hrách a ovládal tiež hru na klavíri, trúbke a bicích. V dospelosti pôsobil ako bubeník pri nahrávaní hudby interpretov ako Paul Anka, Del Shannon, Trini Lopez či skupiny The Belmonts. Vo filme debutoval v roku 1975, keď si zahral v krimidráme The Death Collector od Ralpha DeVita. Často hral postavy gangsterov a mafiánov. Okrem spomínaných Sopranovcov stvárnil kriminálnika napríklad aj v snímkach Zúriaci býk (1980), Mafiáni (1990) či Casino (1995) Martina Scorseseho. Medzi ďalšie snímky, v ktorých si zahral, patria Pápež z Greenwich Village (1984), Posledný útek do Brooklynu (1989), Konaj správne (1989), Tropická horúčka (1991), Súmrak nad Manhattanom (1996) či Akcia Pelikán (2000). V roku 2006 vydal knihu A Guy's Guide to Being a Man's Man.
Nové televízne dokumenty Jozef Miloslav Hurban a Evanjelický kostol a kolégium v Prešove včera v predpremiére prezentovala RTVS.
Rada pre vysielanie a retransmisiu (RVR) na svojom dnešnom zasadnutí rozhodla o odňatí frekvencií vysielateľovi Best FM Media (programová služba Rádio Best FM). V dňoch 20. apríla a 24. júla 2017 totiž nevyužíval frekvenciu 89,6 MHz Prievidza a v dňoch 11. apríla a 31. júla 2017 nevyužíval frekvenciu 92,4 MHz Martin na účely, na ktoré mu boli pridelené. TASR o tom informovala hovorkyňa RVR Lucia Jelčová.
Nový zákon o odpolitizovanej voľbe
šéfa RTVS už čoskoro
Nový zákon o spôsobe voľby generálneho riaditeľa Rozhlasu a televízie Slovenska (RTVS) je v štádiu príprav a v priebehu jedného - dvoch týždňov by sa mal dostať do vnútrorezortného pripomienkového konania, povedal médiám minister kultúry Marek Maďarič (Smer-SD) počas dnešného rokovania vlády. Doplnil, že následne posunie návrh, ktorým chce odpolitizovať voľbu šéfa RTVS, do legislatívneho procesu.
Ministerstvo obrany SR upozorňuje na falošné profily na sociálnej sieti Facebook spájané s rezortom a ozbrojenými silami
Ministerstvo obrany SR upozorňuje
na falošné profily na sociálnej sieti Facebook spájané s rezortom a ozbrojenými silami
Ministerstvo obrany SR upozorňuje verejnosť a zástupcov médií na falošné profily na sociálnej sieti Facebook, ktoré sú spájané s rezortom obrany a ozbrojenými silami. Linky na oficiálne profily sú zverejnené na webových stránkach www.mosr.sk a www.mil.sk, pričom sú iba tri https://www.facebook.com/mosr.sk/ https://www.facebook.com/Peter-Gajdoš-1789569397953972/ a https://www.facebook.com/ozbrojenesily/. Všetky ostatné profily spájané s vojenskou tematikou, ozbrojenými silami, útvarmi, či ministerstvom obrany nie sú oficiálne a Ministerstvo obrany SR sa od nich a ich obsahu dištancuje. Na túto skutočnosť sme už viackrát upozornili aj správcu sociálnej siete. Vzhľadom na dnešné informácie zverejnené v denníku Plus jeden deň, kde autor cituje vojakov z profilu, ktorý nespravujú Ozbrojené sily SR, na to upozorňujeme aj týmto spôsobom.
Americká spoločnosť Google podala odvolanie voči pokute vo výške 2,42 miliardy eur, ktorú jej v júni tohto roku udelila Európska komisia (EK) z dôvodu porušenia pravidiel hospodárskej súťaže.
Internetová spoločnosť Google sa 27. júna dozvedela, že exekutíva EÚ jej udeľuje rekordnú pokutu 2,42 miliardy eur za zneužitie dominantného postavenia, keď vo svojom vyhľadávači firma systematicky zvýhodňovala svoj vlastný produkt Google Shopping, čím nezákonne vytlačila z trhu konkurenčnú spoločnosť AMD. Google už v deň oznámenia rozhodnutia EK upozornil, že s týmto verdiktom nesúhlasí a podá odvolanie.
Ide doteraz o najvyššiu finančnú pokutu uloženú v rámci pravidiel o porušovaní hospodárskej súťaže. "Rekordérom" v tejto oblasti bol doteraz americký výrobca mikroprocesorov Intel, ktorému EK 13. mája 2009 udelila pokutu vo výške 1,06 miliardy eur z dôvodu zneužitia dominantného postavenia na trhu s procesormi x86. Súdny spor medzi Intelom a EK je stále nedoriešený, keď 6. septembra sa americkej firme podarilo vrátiť prípad na Všeobecný súd EÚ.
Neonacistickú stránku The Daily Stormer, ktorá sa dostala do pozornosti médií po augustových nepokojoch v americkom Charlottesville, zhodili už aj z rakúskeho internetu. Po tom, čo ju v auguste zablokovala americká hostingová firma GoDaddy a neprijali ju ani iné americké spoločnosti, ju v pondelok vypol aj rakúsky registrátor domén nic.at. Podľa hovorkyne spoločnosti Moniky Pink-Rank mali túto stránku zaregistrovanú od konca augusta a vypnúť sa ju rozhodli okamžite po tom, ako ich niektorí rakúski politici upozornili na škodlivosť jej obsahu.
Stránka The Daily Stormer sa dostala do pozornosti amerických médií po tom, ako účastníčku augustového antirasistického pochodu v Charlottesville, ktorú zabil autom americký neonacista, označila za "tučnú bezdetnú k**vu". Stránka vypočítavala dôvody, prečo údajne nie je škoda, že táto mladá žena prišla o život, a naopak chválila útočníka.
Stránka The Daily Stormer má v tiráži uvedené, že je proti násiliu a snaží sa o revolúciu iba "prostredníctvom vzdelávania más". Jej titulný obrázok však znázorňuje bieleho muža, ktorý bije černocha a v hlavnej navigácii stránky má hneď za priečinkami "Svet" a "USA" zložky "Židovský problém" a "Rasová vojna".
Stanovisko Rady prokurátorov Slovenskej republiky k článku Mareka Vagoviča zo dňa 7. septembra 2017 pod názvom Prokuratúra je štát v štáte. Rozhodujú známosti a politické krytie.
Stanovisko Rady prokurátorov
k článku Mareka Vagoviča zo dňa 7. septembra 2017 pod názvom Prokuratúra je štát v štáte. Rozhodujú známosti a politické krytie.
Rada prokurátorov ako najvyšší samosprávny orgán, volený prokurátormi, sa po oboznámení s článkom redaktora Mareka Vagoviča zverejnenom dňa 7.9.2017 na internetovom portáli aktuality.sk pod názvom "Prokuratúra je štát v štáte. Rozhodujú známosti a politické krytie." prijala nasledovné stanovisko.
Rada prokurátorov skutočnosti uvádzané v článku považuje za neobjektívne, vychádzajúce z vyjadrení osôb pôsobiacich v súčasnosti mimo rezort prokuratúry, resp. osôb, ktoré ani v minulosti v rezorte prokuratúry nepôsobili.
Rada prokurátorov odmieta politicky sprofanovaný termín "sovietsky model prokuratúry", pretože súčasné usporiadanie a fungovanie prokuratúry vychádza z demokraticky prijatej Ústavy Slovenskej republiky a na ňu nadväzujúceho demokraticky prijatého zákona o prokuratúre a zákona o prokurátoroch a právnych čakateľoch prokuratúry.
Rada prokurátorov odsudzuje spochybňovanie odbornosti a erudovanosti súčasne pôsobiacich prokurátorov. V tomto smere rada práve naopak vyzdvihuje otvorenosť verejných výberových konaní, ktoré sú práve v súčasnosti transparentné a podrobené verejnej kontrole, čo je nepochybne zárukou výberu tých najlepších kandidátov. Uvedený fakt najlepšie dokumentuje úspešnosť právnych čakateľov prokuratúry na odborných justičných skúškach, ktoré zastrešuje Justičná akadémia Slovenskej republiky, ako orgán nezávislý od prokuratúry.
Rada prokurátorov sa dôrazne ohradzuje voči ničím nepodloženému tvrdeniu, že súhlas rady prokurátorov, ktorý sa vyžaduje pri preradení prokurátora z vyššej prokuratúry na nižšiu bez uvedenia dôvodu, nemožno považovať za významnú prekážku. Práve naopak, v zmysle §10a odsek 1 zákona o prokurátoroch a právnych čakateľoch prokuratúry, bez súhlasu rady prokurátorov nemôže generálny prokurátor preradiť prokurátora z vyššej prokuratúry na nižšiu. Počas doterajšieho funkčného obdobia súčasného generálneho prokurátora nebol rade predložený žiadny návrh na preradenie takéhoto druhu.
Najvyšší samosprávny orgán prokuratúry rada prokurátorov záverom konštatuje zásadný pozitívny vývoj v rezorte prokuratúry smerujúci k transparentnosti, otvorenosti rezortu prokuratúry.
Azerbajdžanský prezident Ilham Alijev podpísal dnes výnos o udelení milosti známemu blogerovi, občanovi Ruska a Izraela Alexandrovi Lapšinovi, ktorý bol v júli tohto roku odsúdený na tri roky väzenia za nepovolenú návštevu Náhorného Karabachu.
Politická komentátorka ruského denníka Novaja gazeta Julija Latyninová v obave o svoj život odcestovala z Ruska. Ako dôvod v rozhovore pre rozhlasovú stanicu Echo Moskvy uviedla nedávne podpálenie svojho auta v Moskve. Z Ruska odcestovala spolu s rodičmi a "tak skoro sa vracať nemieni".
Incident s autom sa odohral 3. septembra v blízkosti chalupy Latyninovej v dedine Peredelkino v metropolitnej oblasti Moskvy, kde sa v tom čase nachádzali novinárkini rodičia.
Tí sa skoro ráno zobudili na silný výbuch; novinárkin otec následne vybehol na ulicu, kde uvidel horiace auto. Požiar sa síce podarilo lokalizovať, ale auto zhorelo do tla.
Prípadom sa zaoberá polícia. Latyninová je presvedčená, že jej auto niekto podpálil.
Počas tohtoročného udeľovania Creative Arts Emmy Awards dominovali seriály Stranger Things (2016), Westworld (2016) a zábavná šou Saturday Night Live (SNL, 1975). Projekty získali po päť trofejí, pričom Stranger Things získal napríklad cenu za najlepší kasting v dramatickom seriáli a Westworld zase za špeciálne efekty. Ceny za účinkovanie v ostatnej 42. sezóne SNL si odniesli Dave Chappelle a Melissa McCarthy, ktorí zvíťazili v kategóriách najlepší hosťujúci herec a herečka v komediálnej sérii.
Po štyri ceny si odniesli tri projekty, a to dokumentárna snímka 13th (2016), animovaný seriál Samurai Jack (2001 - 2017) a miniséria Jedna noc (2016). Trojo ocenení získali zase seriály Príbeh služobníčky (2017), Viceprezident(ka) (2012), miniséria Veľké malé klamstvá (2017), súťažná reality šou RuPaul's Drag Race (2009) a televízny muzikál Hairspray Live! (2016). Cenu pre najlepšieho hosťujúceho herca v dramatickej sérii si odniesol Gerald McRaney, ktorý stvárnil lekára Nathana Katowského v seriáli This Is Us (2016). V ženskej kategórii trofej získala Alexis Bledel za stvárenenie Ofglen v spomínanom projekte Príbeh služobníčky.
Celkovo 104 filmov, z toho 91 celovečerných a 13 krátkometrážnych, premietne 12. ročník Medzinárodného filmového festivalu Cinematik. "Z 91 filmov 57 ešte nebolo v distribúcii a 48 má slovenskú premiéru," povedal umelecký riaditeľ festivalu Vladimír Štric.
Španielska polícia urobila raziu v redakcii katalánskeho miestneho týždenníka kvôli podozreniu z účasti na príprave tlačovín na referendum o nezávislosti Katalánska. Raziu odsúdil katalánsky premiér Carles Puigdemont, ktorý v pondelok vyzval na demonštráciu nezávislosti od Španielska.
Hlasovanie plánuje regionálna vláda 1. októbra, ale Madrid sa mu snaží zabrániť a Ústavný súd už vyhlásil referendum za neústavné. Dokonca aj väčšina katalánčanov považuje plebiscit za nezákonné, ako to dokazuje prieskum, ktorý v nedeľu uviedol denník El País.
Predvolebné rozpravy s lídrami strán a hnutí v českých parlamentných voľbách pripravuje verejnoprávna Česká televízia, Český rozhlas a súkromné médiá. Blesk.cz má tiež vlastnú diskusiu a tiež sa pripravuje aj Seznam.cz. To vyplýva z informácií od spoločností.
Hlavným bodom predvolebného vysielania Českej televízie bude séria 14 deväťdesiatminútových rozhovorov s kandidátmi politických strán vybraných na základe prieskumov ich volebného potenciálu od 15. septembra do 16. októbra. Diskusie, ktoré sa zameriavajú na témy a problémy rezonujúce v dnešnej spoločnosti, budú vysielané na CT24 každý pondelok, stredu a piatok o 20:00.
Priestor v ČT dostanú aj zástupcovia strán, ktorí sa nedostanú do večerných debát ČT24 v programe Politické spektrum. Okrem toho sekcia Podujatia a pripomienky ponúkne každý týždeň rozhovory s vedúcimi predstaviteľmi všetkých kandidátskych subjektov. Maratón prezidentských volieb vyvrcholí v predvečer volieb vo štvrtok 19. októbra v dvojhodinovej Superdebate predsedov strán či národných lídrov. Výsledky volieb oznámi ČT vo veľkom volebnom štúdiu.

References: súd 
 súd 
 súd 
 súd 
 §10
 súd